**MÉLTATÁS**

**a Schay Géza-díj átadása alkalmából**

**(2014. április 22.)**

**Pápai Imre** 1961-ben született Vágsellyén. Tanulmányait Pereden kezdte meg, majd Selmecbányán érettségizett. Egyetemi tanulmányait a debreceni Kossuth Lajos Tudományegyetemen végezte, és 1985-ben szerzett oklevelet. Ezután tudományos pályafutását az MTA Izotóp Intézetében kezdte meg, 1997-ben szerzett Ph.D. fokozatot fizikai témájú kutatásaiból, majd az MTA kémiai tudomány doktora címet 2001-ben kapta meg. Jelenleg az SzKI Elméleti Kémiai Csoportjának a vezetője.

Pápai Imre kimagasló képességű és hatású kutató, a katalitikus folyamatok mechanizmusának kvatumkémiai értelmezésének és általában a mai alkalmazott kvantumkémia egyik meghatározó alakja. Kutatásainak középpontjában az organokatalitikus reakciók komplex mechanizmusának vizsgálata áll, a kémiai folyamatok részlépéseinek tisztázása mellett ezt számos esetben új mechnanisztikus modell megalkotása révén tette meg. Úttörő szerepe volt a bifunkcionális tiokarbamid és szekunder amin organokatalizátorok működésének megértésében, s eredeti meglátásai alapvetően járultak hozzá a frusztrált Lewis párok kémiájának fejlődéséhez. Tudományos munkái a modern kémia meghatározó művei lettek, így Pápai Imre kiemelkedő publikációs mutatóval és több úgynevezett “highly cited” cikkel is rendelkezik.

Pápai Imre pályafutása során tudatosan kereste és keresi az együttműködési lehetőségeket a szintetikus kémikusokkal, így számos együttműködést épített ki a TTK-n belül és nemzetközi szinten is. Munkássága így jelentősen hozzájárult az MTA TTK nemzetközi láthatóságának növeléséhez is.